  Наталья Тетерина Удмуртиын егит удмурт азьветлӥсьёс понна «Вамыш» лагере куриськонъёсты кутон кутскиз. Ужрад 2019-тӥ арын 2-6 толшоре «Дзержинец» лагерьын ортчоз. Со сярысь сменаез радъясьлэн, удмурт егитъёслэн «Шунды» мер огазеяськонзылэн «ВКонтакте» огиназ ивортэмын. «Вамыш» смена егитъёсты мерлыко уже кыскон, удмурт азьветлӥсьёсты будэтон, егитъёслы тодматскон-кенешон инты кылдытон, быгатонлыкъёссэс будэтон понна радъяське. Лагере пыриськыны 9-11 классъёсын дышетскисьёс но 1-2 курсъёсысь шор но вылӥ ӧнер дышетсконниосысь студентъёс пыриськыны быгато. Соос понна куинь ӧръёсъя дышетон ортчоз: Проектирование; SMM (иворъёсты вотэс бамъёсын вӧлмытон); Графика дизайн. Со сяна, вамышчиос психологен, тунсыко егитъёсын пумиськылозы. Сменаын удмурт кылын ужрадъёс но тренингъёс ортчозы. «Вамыш» лагере пыриськыны мылкыд карисьёслэсь куриськонъёссэс 23-тӥ толсурозь udmshundy@mail.ru электрон почтая витё. Ватсалом, удмурт егитъёслэн «Шунды» огазеяськонзы «Вамыш» сменаез 10 арлэсь тросгес аръёс ӵоже радъя. Тегъёс: Ижкар егитъёс Удмуртия удмуртъёс Мерлык Шунды  